CELEX: 32012D0627
Language: ro
Date: 2012-10-05 00:00:00
Title: 2012/627/UE: Decizia de punere în aplicare a Comisiei din 5 octombrie 2012 privind recunoașterea cadrului juridic și de supraveghere al Australiei ca fiind echivalent cu cerințele Regulamentului (CE) nr. 1060/2009 al Parlamentului European și al Consiliului privind agențiile de rating de credit  Text cu relevanță pentru SEE

9.10.2012   
            
            
               RO
            
            
               Jurnalul Oficial al Uniunii Europene
            
            
               L 274/30
            
         DECIZIA DE PUNERE ÎN APLICARE A COMISIEI
   din 5 octombrie 2012
   privind recunoașterea cadrului juridic și de supraveghere al Australiei ca fiind echivalent cu cerințele Regulamentului (CE) nr. 1060/2009 al Parlamentului European și al Consiliului privind agențiile de rating de credit
   (Text cu relevanță pentru SEE)
   (2012/627/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1060/2009 al Parlamentului European și al Consiliului din 16 septembrie 2009 privind agențiile de rating de credit (1), în special articolul 5 alineatul (6),
   întrucât:
   
               (1)
            
            
               În data de 17 noiembrie 2009, Comisia a acordat un mandat Comitetului autorităților europene de reglementare a piețelor valorilor mobiliare (CESR), ale cărui sarcini au fost asumate de Autoritatea europeană pentru valori mobiliare și piețe (AEVMP), înființată la 1 ianuarie 2011 în conformitate cu Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe) (2), solicitând avizul acestuia în legătură cu evaluarea tehnică a cadrului juridic și de supraveghere din Australia aplicabil agențiilor de rating de credit.
            
         
               (2)
            
            
               În avizul emis la 18 aprilie 2012, AEVMP a recomandat echivalarea cadrului juridic și de supraveghere din Australia aplicabil agențiilor de rating de credit cu Regulamentul (CE) nr. 1060/2009.
            
         
               (3)
            
            
               În temeiul articolului 5 alineatul (6) paragraful al doilea din Regulamentul (CE) nr. 1060/2009, trebuie verificată îndeplinirea a trei condiții pentru ca un cadru juridic și de supraveghere al unei țări terțe să poată fi considerat echivalent cu Regulamentul (CE) nr. 1060/2009.
            
         
               (4)
            
            
               Conform primei condiții, agențiile de rating de credit din țara terță trebuie să facă obiectul autorizării sau înregistrării și să fie supuse în permanență unei supravegheri și unor controale eficace. Cadrul juridic și de reglementare din Australia aplicabil agențiilor de rating de credit a fost introdus la 1 ianuarie 2010. Legile și reglementările relevante, și anume Corporations Act (2001) și Australian Securities and Investments Commission (ASIC) Act (2001), au intrat în vigoare. În conformitate cu acest cadru de reglementare, agențiile de rating de credit trebuie să fie înregistrate și sunt supravegheate în permanență de Australian Securities and Investments Commission (Comisia australiană pentru valori mobiliare și investiții, ASIC). Cadrul juridic și de supraveghere australian conferă ASIC suficiente competențe pentru a permite o supraveghere și un control eficace al agențiilor de rating de credit, inclusiv competența de a sancționa agențiile de rating care încalcă normele aplicabile. ASIC poate fi mandatată să confiște documentele care nu sunt furnizate de agențiile de rating. Pe baza unui mandat de percheziție acordat de autoritatea judiciară competentă, ASIC are competența de a face percheziții la sediile agențiilor de rating. În plus, ASIC este împuternicită prin Corporations Act să solicite unui tribunal federal anularea licenței unei agenții de rating de credit. În urma anulării licenței, ASIC poate cere instanței să interzică permanent agenției de rating de credit să emită ratinguri de credit în Australia. În temeiul Corporations Act, ASIC poate cere totodată instanței emiterea unui ordin pentru încetarea comportamentului ilicit al unei agenții de rating sau impunerea unei amenzi, dacă aceasta a încălcat una dintre obligațiile care îi revin în temeiul legislației aplicabile privind serviciile financiare. Acordul de cooperare încheiat între AEVMP și ASIC prevede schimbul de informații cu privire la măsurile de control și supraveghere adoptate împotriva agențiilor de rating transfrontaliere.
            
         
               (5)
            
            
               Conform celei de-a doua condiții, agențiile de rating de credit din țara terță trebuie să fie supuse unor norme legale obligatorii echivalente cu cele prevăzute la articolele 6-12 și în anexa I la Regulamentul (CE) nr. 1060/2009. Cadrul juridic și de supraveghere australian respectă obiectivele cadrului de reglementare al UE aplicabil agențiilor de rating de credit în ceea ce privește gestionarea conflictelor de interese. Gestionarea conflictelor de interese este impusă de legislația australiană (ASIC Act), inclusiv obligația de a gestiona conflictele de interese și cerințe organizatorice, în special cu privire la externalizare, la ținerea evidențelor și la confidențialitate. În ceea ce privește guvernanța corporativă, condițiile de acordare a licenței impuse de ASIC prevăd că agențiile de rating trebuie să fie organizate într-un mod care să garanteze că interesele lor comerciale nu afectează independența și exactitatea activităților de rating de credit. Cadrul australian prevede, de asemenea, că agențiile de rating trebuie să instituie o funcție riguroasă de revizuire a metodologiilor de rating și conține o gamă largă de cerințe în materie de prezentare de informații cu privire la ratingurile de credit și la activitățile de rating. Cadrul juridic și de supraveghere australian respectă așadar obiectivele prevăzute de Regulamentul (CE) nr. 1060/2009 în ceea ce privește gestionarea conflictelor de interese, procesele organizaționale și procedurile pe care agențiile de rating de credit trebuie să le instituie, calitatea ratingurilor și a metodologiilor de rating, publicarea ratingurilor de credit și publicarea generală și periodică a activităților de rating de credit. Ca atare, cadrul prevede o protecție echivalentă în termeni de integritate, transparență, bună guvernanță a agențiilor de rating de credit și fiabilitate a activităților de rating de credit.
            
         
               (6)
            
            
               Conform celei de-a treia condiții, regimul de reglementare al țării terțe trebuie să împiedice intervenția autorităților de supraveghere și a altor autorități publice din țara terță respectivă asupra conținutului ratingurilor de credit și asupra metodologiilor. Orice astfel de intervenție în legătură cu ratingurile de credit și metodologiile de rating ar fi contrară obiectivelor de la capitolul 7 din Australian Corporations Act din 2001 și obiectivelor ASIC. Nici ASIC și nici o altă autoritate publică nu este împuternicită să intervină în legătură cu conținutul ratingurilor de credit și cu metodologiile de rating de credit.
            
         
               (7)
            
            
               În lumina factorilor analizați, condițiile prevăzute la articolul 5 alineatul (6) al doilea paragraf din Regulamentul (CE) nr. 1060/2009 pot fi considerate ca fiind îndeplinite de cadrul juridic și de supraveghere australian aplicabil agențiilor de rating de credit. Prin urmare, cadrul juridic și de supraveghere australian aplicabil agențiilor de rating de credit trebuie să fie considerat echivalent cu cadrul juridic și de supraveghere instituit de Regulamentul (CE) nr. 1060/2009. Comisia, în cooperare cu AEVMP, va continua să monitorizeze evoluția cadrului juridic și de supraveghere australian aplicabil agențiilor de rating de credit și îndeplinirea condițiilor pe baza cărora a fost luată această decizie.
            
         
               (8)
            
            
               Măsurile prevăzute de prezenta decizie sunt conforme cu avizul Comitetului european pentru valori mobiliare,
            
         ADOPTĂ PREZENTA DECIZIE:
   Articolul 1
   În aplicarea articolului 5 din Regulamentul (CE) nr. 1060/2009, cadrul juridic și de supraveghere australian aplicabil agențiilor de rating de credit este considerat echivalent cu cerințele Regulamentului (CE) nr. 1060/2009.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.
   
      Adoptată la Bruxelles, 5 octombrie 2012.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 302, 17.11.2009, p. 1.
   
      (2)  JO L 331, 15.12.2010, p. 84.